เทศกาลไหมไทย 2565 เทิดพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง 15-18 ธันวาคมนี้
นายสุทธิพงษ์ จุลเจริญ ปลัดกระทรวงมหาดไทย เปิดเผยว่า กรมการพัฒนาชุมชน ร่วมกับสมาคมแม่บ้านมหาดไทย เตรียมจัดงาน เทศกาลไหมไทย 2565  ระหว่างวันที่ 15-18 ธันวาคมนี้ ที่ศูนย์การประชุมแห่งชาติสิริกิติ์ เพื่อเทิดพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสเฉลิมพระชนมพรรษา 90 พรรษา ซึ่งเป็นหนึ่งในการขับเคลื่อนโครงการ "ผ้าไทยใส่ให้สนุก" ตามแนวพระดำริ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เพื่อพัฒนาคุณภาพและยกระดับผลงานหัตถกรรมไทย สร้างงาน สร้างอาชีพ สร้างรายได้ให้กับประชาชนอย่างยั่งยืน ภายในงาน จะแบ่งออกเป็น 3 ส่วน ได้แก่ ส่วนนิทรรศการเฉลิมพระเกียรติฯ เพื่อเผยแพร่พระราชกรณียกิจด้านการอนุรักษ์ผ้าไทยของสมเด็จพระนางเจ้าสิริกิติ์  พระบรมราชินีนาถ พระบรมราชชนนีพันปีหลวง พร้อมพระปณิธานและพระกรณียกิจของสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ที่ทรงสืบสานรักษา ต่อยอด เผยแพร่ความงดงามของหัตถศิลป์ไทย ส่วนออกร้านสินค้า OTOP Luxury 4 ภาค ที่จะนำเสนอผ้าไทยลายอัตลักษณ์  จากกลุ่มผู้ประกวดผ้าลายขอเจ้าฟ้าสิริวัณณวรีฯ ผ้าลายขิดนารีรัตนราชกัญญา และร้านค้าจากศิลปินที่มีชื่อเสียงในภูมิภาคต่างๆ และส่วนลานคำหอม (จำลอง) พระตำหนักภูพานราชนิเวศน์ สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา จะเสด็จฯ มาพระราชทานรางวัลผ้าขิดลายนารีรัตนราชกัญญารางวัลงานหัตถกรรมรางวัล Young OTOP รางวัลมหาดไทยผ้าไทยใส่ให้สนุกสำหรับผู้ที่สนใจ สามารถเข้าร่วมชมนิทรรศการ พร้อมร่วมสนับสนุนอนุรักษ์ผ้าไทยและงานหัตถศิลป์ไทย ได้ในงานเทศกาลไหมไทย 2565 ระหว่างวันที่ 15-18  ธันวาคม 2565 ณ บริเวณหน้าเพลนารีฮอลล์ 1 - 3 ศูนย์การประชุมแห่งชาติสิริกิติ์